د کرونا قربانیانو ته درناوی؛ د امریکا بیرغ به نیم ځوړند وي
د امریکا ولسمشر دونالډ ټرمپ امر کړی دی چې په متحدو ایالتونو کې د کروناویروس له کبله مړه شویو کسانو ته د درناوي لپاره دې د دغه هېواد بېرغ درې ورځې نیم ځوړند وي. 
ښاغلي ټرمپ تېره ورځ ناوخته مۍ۲۱ (غبرګولي۱) په خپل ټویټر کې ولیکل چې د امریکا بیرغ به امریکايي ځواکونو ته د درناوي لپاره، چې د هېواد لپاره یې قربانۍ ورکوي، هم نیم ځوړند وي. دوشنبه مۍ۲۳ د هغو امریکایي سرتېرو د یاد ورځ ده چې د امریکا د دفاع په لار کې وژل شوي دي. ولسمشر ټرمپ په همدې حال کې د ایالتونو په حکومتونو فشار راوړی دی چې ژوند او کاروبارونه بیا پيل او هر څه عادي حالت ته ور وګرځوي. نوموړي ویلي دي‌ چې د هغو ایالتونو د پرېکړو ننګه به ونکړي چې نغواړي ژر کاروبارونه بیا پرانیزي. د امریکا د ټولو ۵۰ ایالتونو حکومتونو ویلي دي‌ چې د نور اقتصادي ځوړ او رکود د مخنیوي لپاره به ځینې لګول شوي محدودیتونه لېرې کړي. ولسمشر ټرمپ ویلي دي که د کروناویروس دویمه څپه راغله، په کاروبارونو به هېڅ ډول بندیز ونه لګول شي. د کروناویروس د نړۍ د بل هر هېواد په پرتله په امریکا کې ډېر کسان مړه کړي دي. چارواکي وايي تر دې دمه شاوخوا ۹۴۷۰۰ کسان مړه شوي او څه باندې ۵. ۷ میلیون نور خلک په دغه ویروس اخته دي. د کروناویروس په لومړي ځل د چین د هوبي په ایالت کې خپور شو چې تر دې دمه مۍ۲۲ (واشنګټن ډي سي جمعه سهار) یې د نړۍ په ۱۸۸ هېوادونو او سیمو کې څه باندې ۳۳۳زره کسان مړه کړي او څه باندې پنځه میلیون نور پرې اخته شوي دي.